黃妍Cath完成《4891》專輯後,在2024年推出全新單曲《黃言》,希望大家都要打從心底欣賞自己的好,學懂稱讚自己。為了新歌MV,Cath這次要變身小巴司機,更要清晨在街頭奔走,跑得一身汗,但她卻樂在其中。
很多人都會懷疑自己、批評自己,但其實每個人都有自身優秀的一面,Cath新歌《黃言》,就是希望以周耀輝的詞作,提提大家,不妨天天稱讚自己稱讚「我」,別忘記自己的好,就如歌詞裡所言「世界可以坎坷 祝我隨時讚我」。其實「讚我」這句歌詞,是Cath的口頭禪,她常常會為著一些小事情,請朋友、工作人員稱讚自己,她說:「例如嗰一日個妝化得好好,我都會同人講『係咪好叻呀?讚我吖!』」。但她其實都會常常稱讚自己,她續道:「自信心低嘅時候就會讚自己,例如清潔完屋企,會讚都執得個屋企幾乾淨吖!又或者寫完一首歌,覺得幾好聽, 就會讚自己寫得好聽。」讚我的事情可以好微不足道,但換來的卻是垂手可得的快樂,所以今次MV入面出現了三個女生,她們在最普通的生活日常中,都為自己打打氣,當中包括Dancer、宅女,還有小薯茄的童童所扮演的OL。童童飾演的OL,如一般打工仔,朝早追小巴趕返工,返工做到一肚氣,Lunch Time就去公園食件三文治唞唞氣,在忙裡偷閒的空檔裡,欣賞為生活打拼的自己,而Cath在MV中,便充當為大家打氣的使者,把大家拉在一起,開懷起舞。
歌曲充滿正能量
這次Cath與童童,以及分別飾演Dancer、宅女的Zoe及丁丁,特地於清晨時份,在街頭拍攝快樂奔跑玩樂的畫面,但沒想到短短幾秒的鏡頭,卻要NG多次,Cath解釋道:「我哋係跑咗好多轉,因為要就角度,又要交戲,所以唔只我哋,連Crew都要模擬跑,結果條街係不停有人喺度跑,大家都做咗一日嘅運動量,但好好笑好好玩!」至於另一個Shot,Cath則搖身一邊變了小巴司機,Cath笑說:「之前喺《哀傷的作者》嘅MV就扮的士司機揸的士,今次就扮小巴司機,不過我依然係冇車牌嘅,只係坐喺度㩒開閂門掣,但我有同導演講,下次不如揸巴士,可以儲齊一套,哈!」除了Cath以外,童童都十分開心可以在紅Van上演戲,更說:「未試過有紅Van全日為自己同埋Crew服務,叫司機幫忙做乜就做乜,係一個全新嘅體驗。」而今次與Cath首度合作,童童表示:「之前有見過面,但第一次合作拍嘢,覺得Cath係一個直率坦誠,好可愛嘅女仔,所以好開心可以合作。《黃言》呢首係好有正能量嘅歌,就好似Cath一樣,希望大家都聽多啲啦!」